REGOLAMENT TAL-KUNSILL (KE) Nru 221/2008
ta’ l-10 ta’ Marzu 2008
li jimponi dazju definittiv anti-dumping u jiġbor b’mod definittiv id-dazju provviżorju impost fuq importazzjonijiet ta’ ċerti dijossidi tal-manganiż li joriġinaw mill-Afrika t’Isfel
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 384/96 tat-22 ta’ Diċembru 1995 dwar ħarsien kontra importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), u b’mod partikolari l-Artikolu 9 tiegħu,
Wara li kkunsidra l-proposta ppreżentata mill-Kummissjoni wara li kkonsultat il-Kumitat Konsultattiv,
Billi:
A. MIŻURI PROVVIŻORJI
(1)
Il-Kummissjoni, bir-Regolament (KE) Nru 1066/2007 (2) (ir-“Regolament provviżorju”) imponiet dazju provviżorju anti-dumping fuq importazzjonijiet ta’ dijossidi elettrolitiċi tal-manganiż (“DEM”) (jiġifieri dijossidi tal-manganiż prodotti permezz ta’ proċess elettrolitiku) mhux ittrattati bis-sħana wara l-proċess elettrolitiku, li jaqgħu fi ħdan il-kodiċi ex 2820 10 00 (Kodiċi TARIC 2820100010) u li joriġinaw mill-Afrika t’Isfel.
(2)
Ta’ min ifakkar, kif stabbilit fil-premessa (8) tar-Regolament provviżorju, li l-investigazzjoni ta’ dumping u ħsara kopriet il-perjodu mill-1 ta’ Ottubru 2005 sat-30 ta’ Settembru 2006 (“il-perjodu ta’ investigazzjoni” jew “PI”). L-eżami tat-tendenzi rilevanti gћall-istima tal-ћsara kopra l-perjodu mill-1 ta’ Jannar 2002 sa tmiem il-perjodu ta’ investigazzjoni (il-“perjodu kkunsidrat”).
B. PROĊEDURA SUSSEGWENTI
(3)
Wara l-impożizzjoni ta’ dazju provviżorju anti-dumping fuq importazzjonijiet tad-dijossidi elettrolitiċi tal-manganiż li joriġinaw fl-Afrika t’Isfel, il-partijiet kollha interessati rċevew tagħrif dwar il-fatti u l-konsiderazzjonijiet li fuqhom kienu bbażati l-miżuri provviżorji. Ingħataw ukoll opportunità li jinstemgħu. Xi partijiet interessati bagħtu kummenti bil-miktub u parti waħda li talbet li tinstema ngħatat seduta.
(4)
Il-Kummissjoni kompliet tfittex u tivverifika t-tagħrif kollu li qieset meħtieġ għall-konklużjonijiet definittivi tagħha. Wara l-impożizzjoni ta’ miżuri provviżorji, sseħħet żjara ta’ verifika fuq il-post fil-bini ta’ Delta EMD Awstralja Pty Ltd biex jiġu vverifikati l-profitti tagħhom fis-suq domestiku.
(5)
Il-kummenti orali u bil-miktub sottomessi mill-partijiet interessati ġew ikkunsidrati u, fejn xieraq, il-konklużjonjiet ġew modifikati skond dan.
C. PRODOTT IKKONĊERNAT U PRODOTT SIMILI
1. Prodott ikkonċernat
(6)
Wieħed mill-utenti sostna li minħabba li ż-żinku tal-faħam DEM ma jistax jintuża fil-batteriji alkalini, iż-żinku alkalin u dak tal-faħam DEM mhumiex interkambjabbli u għalhekk mhumiex prodott wieħed. Ta’ min ifakkar li, għall-kuntrarju tad-dijossidi naturali tal-manganiż, id-dijossidi kimiċi tal-manganiż jew id-dijossidi elettrolitiċi tal-manganiż ittrattati bis-sħana, il-grad faħam-żinku DEM u l-grad alkalin DEM għandhom l-istess karatteristiċi bażiċi fiżiċi, kimiċi u tekniċi. Għalkemm mhumiex interkambjabbli għall-produzzjoni tal-batteriji alkalini, it-tnejn jintużaw għall-istess finijiet, essenzjalment, jiġifieri fil-manifattura tal-batteriji b’ċellula xotta. Għalhekk, l-argument ta’ hawn fuq kellu jitwarrab.
(7)
Minħabba li ma hemm l-ebda kummenti jew xhieda oħra, il-premessi (9) sa (13) tar-Regolament provviżorju huma b’dan ikkonfermati.
2. Prodott simili
(8)
Minħabba li ma hemm l-ebda kummenti rigward il-prodott simili, il-premessi (14) u (15) tar-Regolament provviżorju huma b’dan ikkonfermati.
D. DUMPING
1. Valur normali
(9)
Minħabba li ma hemm l-ebda kummenti dwar il-metodoloġija użata biex jiġi ddeterminat il-valur normali, il-premessi (16) sa (26) tar-Regolament provviżorju huma b’dan ikkonfermati.
(10)
Wara kummenti li waslu fir-rigward li jiġi stabbilit il-profitt kif deskritt fil-premessi (27) u (28) u aktar verifika fuq il-post, il-metodoloġija ġiet riveduta. B’mod partikolari, instab li l-profitt magħmul mill-kumpanija relatata Delta EMD Awstralja Pty Ltd ma setax isir użu minnu, billi ma kienx marbut mal-prodott ikkonċernat. Fir-rigward ta’ l-Istati Uniti, kien hemm il-konsiderazzjoni li l-marġini ta’ profitt seta’ kien affettwat minn fatturi oħra. F’dawn iċ-ċirkostanzi, tqis aktar xieraq li l-marġini ta’ profitt jiġi bbażat fuq id-data marbuta mal-pajjiż investigat, u b’mod partikolari r-rata ta’ interess kummerċjali ta’ self fuq medda twila ta’ żmien ta’ 10,75 % applikata fl-Afrika t’Isfel matul il-PI. Minħabba li ma hemmx aktar data affidabbli minn hekk marbuta mal-marġini ta’ profitt li jista’ jsir għall-prodott ikkonċernat dan il-metodu ġie kkonsidrat konservattiv, ragjonevoli u l-aktar xieraq fi ħdan it-tifsira ta’ l-Artikolu 2(6)(c) tar-Regolament bażiku. Barra minn hekk, jinsab fl-istess medda bħall-profitt misjub fl-Indja għall-prodott simili.
(11)
Wara t-tagħrif provviżorju, il-produttur esportatur talab għadd ta’ aġġustamenti marbuta ma’ l-ispejjeż inklużi fil-valur normali, b’mod partikolari t-trattament ta’ l-iskart, il-prezz tax-xiri ta’ materja prima u xi allokazzjoni fl-SG & A rrappurtata għall-ispejjeż tal-grupp. Ebda waħda minn dawn it-talbiet ma ġiet meqjusa ġustifikata, billi jew ma setgħux jiġu vverifikati jew kienu f’kontradizzjoni mal-kontabilità.
(12)
Il-kumpanija wkoll talbet tnaqqis fl-ispejjeż ta’ l-SG & A użati biex inbena l-valur normali biex jitneħħa provvediment għal talba ta’ kumpens magħmula fuq bejgħ qabel il-PI. Din it-talba kienet ivverifikata bħala bbażata fuq evidenza u l-ispejjeż ta’ l-SG & A ġew aġġustati kif kien mitlub.
2. Prezzijiet ta’ l-esportazzjoni
(13)
Minħabba li ma kienx hemm kummenti dwar il-prezzijiet ta’ esportazzjoni, il-prezzijiet ta’ esportazzjoni kif stabbiliti fil-premessi (29) u (30) tar-Regolament provviżorju huma kkonfermati.
3. Tqabbil
(14)
Minħabba li ma kienx hemm kummenti dwar it-tqabbil, it-tqabbil kif stabbilit fil-premessa (31) tar-Regolament provviżorju huwa kkonfermat.
4. Marġni ta’ dumping
(15)
Fid-dawl ta’ dak li ntqal hawn fuq, il-marġini ta’ dumping definittiv differenzjat, espress bħala perċentwali tal-prezz tal-fruntiera tal-Komunità CIF, dazju mhux imħallas, huwa:
Il-Kumpanija
Il-marġni ta’ dumping
Delta EMD (Pty) Ltd
17,1 %
(16)
Minħabba li ma kienx hemm kummenti dwar il-marġini ta’ dumping mal-pajjiż kollu applikabbli għall-esportaturi l-oħra kollha fl-Afrika t’Isfel, il-metodoloġija għat-determinazzjoni tal-marġini ta’ dumping mal-pajjiż kollu kif stabbilit fil-premessa (34) tar-Regolament provviżorju hija kkonfermata.
E. ĦSARA
1. Produzzjoni tal-Komunità u industrija tal-Komunità
(17)
Fin-nuqqas ta’ kummenti rigward il-produzzjoni tal-Komunità u l-industrija tal-Komunità, il-premessi (35) sa (38) tar-Regolament provviżorju huma kkonfermati.
2. Konsum tal-Komunità
(18)
Fin-nuqqas ta’ kummenti rigward il-konsum tal-Komunità, il-premessi (39) u (40) tar-Regolament provviżorju huma kkonfermati.
3. Importazzjonijiet fil-Komunità mill-pajjiż ikkonċernat
(19)
Fin-nuqqas ta’ kummenti dwar l-importazzjonijiet fil-Komunità mill-pajjiż ikkonċernat, il-premessi (41) sa (46) tar-Regolament provviżorju huma b’dan ikkonfermati.
4. Sitwazzjoni ta’ l-industrija Komunitarja
(20)
Fin-nuqqas ta’ kummenti rigward is-sitwazzjoni ta’ l-industrija tal-Komunità, il-premessi (47) sa (65) tar-Regolament provviżorju huma b’dan ikkonfermati.
5. Konklużjoni dwar il-ħsara
(21)
Minħabba li ma kien hemm l-ebda kummenti f’dan ir-rigward, il-premessi (66) sa (72) tar-Regolament provviżorju huma b’dan ikkonfermati.
F. KAWŻALITÀ
1. Effett ta’ l-importazzjonijiet mill-Afrika t’Isfel
(22)
Fin-nuqqas ta’ xi tagħrif jew argument ġdid f’dan ir-rigward, il-premessi (73) sa (78) tar-Regolament provviżorju huma b’dan ikkonfermati.
2. Effett ta’ fatturi oħra
Importazzjonijiet minn pajjiżi terzi oħra
(23)
Bosta partijiet sostnew li minkejja li l-volum ta’ importazzjonijiet DEM mir-Repubblika Popolari taċ-Ċina (RPĊ) matul il-PI kienu traskurabbli, il-preżenza tagħhom biss bħala għajn ta’ DEM irħisa u l-provvista żejda globali ta’ DEM fid-dinja poġġew il-prezzijiet taħt pressjoni fis-suq tal-Komunità u madwar id-dinja.
(24)
Ta’ min jinnota li l-investigazzjoni wriet, kif mistqarr minn xi partijiet oħra fis-sottomissjonijiet tagħhom, li l-importazzjonijiet DEM mill-RPĊ bħalissa mhumiex alternattiva għall-utenti, speċjalment fis-settur tal-batteriji ta’ ċellula żgħira. Tabilħaqq, il-qlib minn għajn ta’ DEM għal oħra (l-hekk imsejjaħ ikkwalifikar) huwa intensiv kemm bħala ħin kif ukoll bħala finanzi. Dan ma jħallix lill-utenti jkunu flessibbli fl-għażla tagħhom ta’ għajn ta’ DEM.
(25)
Ta’ min jinnota li din il-konklużjoni hija kkonfermata mil-livell baxx ta’ importazzjonijiet DEM mill-RPĊ, li juri li din l-għajn ta’ importazzjonijiet, minkejja prezzijiet ħafna iktar baxxi mill-prezzijiet medji ta’ importazzjoni, ma tqisitx mill-utenti bħala alternattiva matul il-PI u ma setgħetx tikkontribwixxi għall-ħsara li ġarrbet l-industrija tal-Komunità. Għalhekk, l-argument mhux jintlaqa’ u l-konklużjonijiet tal-premessi (79) sa (81) huwa b’dan ikkonfermati.
Rendiment ta’ esportazzjoni ta’ l-industrija Komunitarja
(26)
Xi partijiet ressqu l-argument li t-tnaqqis fil-bejgħ domestiku matul il-PI mill-industrija tal-Komunità kienu ġej mill-fatt li l-industrija tal-Komunità kkonċentrat fuq is-suq ta’ l-esportazzjoni. Dan l-argument ma setax jintlaqa’, billi nstab li minkejja li l-volum ta’ esportazzjoni ta’ l-industrija tal-Komunità żdied b’9 % matul il-perjodu kollu meqjus (2002 sal-PI), ir-rendiment ta’ l-esportazzjoni bl-ebda mod ma seta’ jikkontribwixxi għall-ħsara mġarrba mill-industija tal-Komunità, kif spjegat hawn taħt.
(27)
L-ewwelnett, kif ġie stabbilit b’mod provviżorju, il-bejgħ ta’ esportazzjoni ta’ l-industrija tal-Komunità kien ta’ profitt matul il-perjodu kollu kkunsidrat. Barra minn hekk, il-volum ta’ esportazzjonijiet naqas matul il-PI bi 18-il punt ta’ perċentwali (mqabbel ma’ l-2005), filwaqt li l-proporzjon ta’ esportazzjonijiet fil-volum ta’ produzzjoni ta’ l-industrija tal-Komunità baqa’ ma nbidilx matul il-perjodu kollu meqjus.
(28)
Fin-nuqqas ta’ xi tagħrif jew argument ġdid f’dan ir-rigward, il-premessi (82) u (83) tar-Regolament provviżorju huma b’dan ikkonfermati.
Produtturi oħrajn tal-Komunità
(29)
Wara t-tagħrif provviżorju Delta sostniet li n-nonkooperazzjoni tal-produttur l-ieħor tal-Komunità CEGASA kien sinjal li ma ġġarrabx ħsara. Dan l-argument ma ntlaqax billi ma kien hemm ebda prova ta’ dan. L-ewwelnett, il-produttur tal-Komunità msemmi hawn fuq huwa qabel kollox utent kaptiv tad-DEM għall-produzzjoni tal-batteriji, għalhekk il-bejgħ tad-DEM mhuwiex in-negozju ewlieni tiegħu. It-tieni, billi dan il-produttur tal-Komunità ma kkooperax, ma jistgħu jsiru ebda konklużjonijiet dwar il-fatturi ta’ ħsara jew il-motivi ta’ nuqqas ta’ kooperazzjoni. Barra minn hekk, mit-tweġibiet ta’ l-utent għall-kwestjonarju, jista’ jiġi stabbilit fl-istadju provviżorju li l-bejgħ ta’ produtturi oħra tal-Komunità naqas fl-istess waqt li żdied il-volum ta’ importazzjonijiet bi prezz taħt in-normal mill-Afrika t’Isfel.
(30)
Minħabba li ma kien hemm l-ebda tagħrif f’dan ir-rigward, il-premessi (84) sa (86) tar-Regolament provviżorju huma b’dan ikkonfermati.
Tnaqqis fid-domanda
(31)
Xi partijiet sostnew li t-tnaqqis tal-volum tal-bejgħ ta’ l-industrija tal-Komunità kien ikkawżat mill-fatt li partijiet mill-produzzjoni ntbgħatu barra minn wieħed mill-utenti li xtara mill-industrija tal-Komunità. B’hekk it-tnaqqis fid-domanda suppost li kkawża tnaqqis fil-volumi ta’ bejgħ.
(32)
Għalkemm wieħed mill-utenti ewlenin tabilħaqq ċaqlaq xi partijiet mill-produzzjoni tiegħu lejn l-RPĊ fl-2005 u 2006 u fl-istess waqt il-volumi ta’ bejgħ ta’ l-industrija tal-Komunità lejn dan l-utent naqsu matul il-PI, dan it-telf kien jirrifletti parti żgħira biss mit-telf totali fil-volum matul il-PI. Barra minn hekk, il-volum mibjugħ mill-industrija tal-Komunità lil dan l-utent matul il-PI baqa’ fuq l-istess livell ta’ sentejn qabel - fl-2004 - imbagħad żdied fl-2005, meta bdiet il-produzzjoni minn barra, filwaqt li l-bejgħ totali tal-KE ta’ l-industrija tal-Komunità naqas b’mod drammatiku bi 61 punti ta’ perċentwali mill-2004 sal-PI (39 punti ta’ perċentwali fl-2005 u 22 fil-PI). Għaldaqstant l-argument ma ntlaqax.
(33)
Fin-nuqqas ta’ xi tagħrif jew argument ġdid f’dan ir-rigward, il-premessa (87) tar-Regolament provviżorju hija b’dan ikkonfermata.
Żieda fil-prezzijiet tal-materja prima
(34)
Il-produttur esportatur sostna li minħabba l-vantaġġ kompetittiv tiegħu li jinsab qrib minjieri tal-manganiż u l-kundizzjonijiet kuntrattwali vantaġġużi mal-fornitur, kumpanija marbuta, ma kellu ebda diffikultà jassorbi ż-żieda fil-prezz tal-materja prima.
(35)
Dan l-argument ma ntlaqax u tqis bħala irrilevanti għall-eżami tal-kawżalità, billi ġie stabbilit li minkejja l-vantaġġi kompetittivi allegati, il-produttur esportatur biegħ bi prezzijiet taħt il-prezz normali.
(36)
Fin-nuqqas ta’ xi tagħrif jew argument ġdid f’dan ir-rigward, il-premessi (88) sa (90) tar-Regolament provviżorju huma b’dan ikkonfermati.
Produzzjoni żejda globali ta’ DEM
(37)
Fin-nuqqas ta’ xi tagħrif jew argument ġdid f’dan ir-rigward u meqjusa l-konklużjonijiet fil-premessi (23), (24) u (25) hawn fuq, il-premessi (91) sa (92) tar-Regolament provviżorju huma b’dan ikkonfermati.
Kompetizzjoni li qed tiżdied fost produtturi tal-batteriji
(38)
Wara t-tagħrif provviżorju, Delta kkontestat l-konklużjoni li l-produtturi tad-DEM kellhom qawwa sinifikanti fl-innegozjar tal-prezzijiet mal-produtturi tal-batteriji minħabba l-użi limitati tad-DEM, jiġifieri fil-produzzjoni tal-batteriji biss. Għalhekk ġie allegat li minħabba l-pressjoni tal-kompetizzjoni trażmessa permezz tas-saħħa ta’ negozjati l-produtturi tal-batteriji imponew prezzijiet baxxi fuq il-produtturi tad-DEM.
(39)
Għalkemm ħadd ma jista’ jiċħad li l-użu limitat tad-DEM jista’ sa ċertu punt itaffi l-qawwa ta’ l-issettjar tal-prezzijiet tal-produtturi tad-DEM, żgur li ma jistax ifixkel is-saħħa tal-produtturi tad-DEM li ġejja mill-flessibilità limitata ta’ l-utenti tad-DEM fl-iswiċċjar ta’ l-għejun ta’ provvista u d-disponibilità tad-DEM ta’ purezza għolja (ara l-premessi (23), (24) u (25) hawn fuq). L-unika saħħa konsiderevoli fin-negozjati għall-produtturi tal-batteriji għal dak li huwa prezz tista’ tiġi mit-trasparenza relattiva tas-suq tad-DEM, billi jimpenjaw ruħhom f’negozjati annwali ta’ provvista ma’ ħafna produtturi tad-DEM fl-istess żmien. Madankollu, il-benefiċċji tat-trasparenza ġew megħluba għal darb’oħra mill-għażla limitata tal-produtturi tad-DEM, li d-DEM tagħhom kien diġà kkwalifikat mill-produtturi tal-batteriji - Delta u Tosoh. Għalhekk, dan l-argument ma ntlaqax.
(40)
Bosta utenti sostnew li l-prezzijiet li Delta talbuhom iħallsu ma kinux taħt il-prezz normali u li ma poġġewx pressjoni fuq l-industrija tal-Komunità. F’dan ir-rigward ta’ min jinnota li l-ħsara lill-industrija tal-Komunità hija stmata fis-sħiħ tagħha; il-kumpaniji partikolari ma jistgħux jintgħażlu għalihom minħabba li s-sitwazzjoni tagħhom tiġi kkompensata mill-oħrajn.
(41)
Minħabba li ma kienx hemm argumenti oħra f’dan ir-rigward, il-premessi (93) u (94) tar-Regolament provviżorju huma b’dan ikkonfermati.
Ħsara li wieħed jagħmilha b’idu stess
(42)
Delta sostnew li l-ħsara lill-industrija tal-Komunità kienet għamlitha b’idejha stess il-Komunità minħabba d-deċiżjonijiet ta’ ristrutturar u l-investimenti ta’ Tosoh li wasslu għal tnaqqis fl-impjieg u l-kapaċità ta’ profitt.
(43)
Fir-Regolament provviżorju ġie stabbilit li t-tnaqqis fl-impjieg kien ġej l-aktar mir-ristrutturar ta’ Tosoh. Iżda, l-allegazzjoni li l-kapaċità ta’ profitt naqset minħabba l-investiment ma tistax tiġi aċċettata. L-ewwelnett, il-biċċa l-kbira ta’ l-istrutturar u l-investiment ta’ Tosoh seħħew fl-2004, sena li kienet akkumpanjata minn kapaċità ta’ profitt pożittiva u qliegħ tajjeb mill-investiment. Bħala riżultat ta’ dawn l-investimenti Tosoh naqqset b’mod konsiderevoli l-kost tagħha ta’ unità ta’ produzzjoni. Iżda, minkejja dawn l-isforzi Tosoh ma setgħetx tibbenefika mill-investimenti tagħha fis-snin ta’ wara. Minħabba volum dejjem jiżdied ta’ importazzjonijiet mill-Afrika t’Isfel magħmula bi prezzijiet taħt il-kost ta’ produzzjoni, il-kapaċità ta’ profitt ta’ Tosoh, il-qliegħ fuq l-investiment u l-fluss tal-flus naqsu u laħqu livelli negattivi sewwa kif stabbilit fir-Regolament provviżorju.
(44)
Delta sostniet ukoll li l-ħsara fil-profitt kienet għamlitha b’idejha stess minħabba d-deċiżjonijiet magħmula mid-diretturi ta’ l-industrija tal-Komunità li nvolvew “differimenti ta’ pagament lill-konsumaturi twal aktar mis-soltu” u “kummissjonijiet eċċessivament għolja lill-aġent tagħha”. Dawn l-argumenti ma ġewx aċċettati fuq il-bażi li ġejja.
(45)
Ma nstabx li d-differimenti ta’ pagament kellhom impatt sostanzjali fuq il-likwidità jew il-fluss tal-flus ta’ l-industija tal-Komunità. Barra minn hekk, id-differimenti ta’ pagament imtawwla ngħataw f’tentattiv li jinkisbu prezzijiet daqsxejn ogħla u b’hekk jittaffa l-impatt ta’ importazzjonijiet bi prezz aktar baxx min-normal fuq il-prezzijiet. Għalhekk, l-iskadenzi ta’ pagament imtawwla ma jistgħux jitqiesu bħala ħsara li l-Komunità għamlet b’idejha stess.
(46)
Barra minn hekk, barra mill-fatt li l-kummissjoni mħallsa lill-aġent ma nstabitx li kienet differenti mis-soltu għas-settur, dan l-argument mhux rilevanti billi l-kost ta’ produzzjoni u l-kapaċità ta’ profitt ta’ l-industrija tal-Komunità ġew ikkalkulati fuq il-bażi ta’ l-ispejjeż imġarrba kemm minn Tosoh kif ukoll mill-kumpaniji marbuta magħha li rċevew kummissjoni. Il-kummissjoni nnifsha huwa pagament intra-kumpaniji u għalhekk il-livell tagħha ma għandu ebda impatt fuq il-profitt ikkonsolidat li ntuża fil-kalkolu tal-ħsara.
3. Konklużjoni dwar il-kawżalità
(47)
Fin-nuqqas ta’ xi tagħrif jew argument ġdid f’dan ir-rigward, il-premessi (95) sa (97) tar-Regolament provviżorju huma b’dan ikkonfermati.
G. INTERESS TAL-KOMUNITÀ
1. Interess ta’ l-industrija Komunitarja
(48)
Fin-nuqqas ta’ xi tagħrif jew argument ġdid f’dan ir-rigward partikolari, il-premessi (100) sa (104) tar-Regolament provviżorju huma b’dan ikkonfermati.
2. Interess ta’ l-utenti
(49)
Xi partijiet sostnew li l-għejbien ta’ Tosoh mhux se jagħmel ħsara lill-industrija tal-batteriji minħabba l-eżistenza ta’ Delta bħala għajn ta’ alternattiva u għalhekk iż-żamma ta’ produttur tal-Komunità mhix fl-interess tal-Komunità. Dan l-argument ma ntlaqax għar-raġunijiet li ġejjin.
(50)
L-ewwelnett, il-prezzijiet baxxi applikati minn Delta ma jistgħux jitqiesu bħala sostenibbli, billi huma taħt il-kost ta’ produzzjoni. It-tieni, meqjusa l-flessibilità limitata ta’ l-utenti biex jaqilbu minn għajn wieħed ta’ DEM għal ieħor billi jridu jittestjaw (jikkwalifikaw) kemm id-DEM “ġdid” huwa xieraq għall-produzzjoni tagħhom tal-batteriji, dawn għandhom biss saħħa limitata ta’ negozjati kontra l-produtturi tad-DEM, li tkompli tiddgħajjef kieku Tosoh tgħib.
(51)
Ġie stabbilit fir-Regolament provviżorju li l-kost tad-DEM jikkostitwixxi 10-15 % tal-kost totali tal-produzzjoni tal-batteriji. Tnejn minn tliet utenti li kkoperaw ikkontestaw din il-konklużjoni iżda ma nġabet ebda evidenza bħala appoġġ għat-talba tagħhom. Billi l-utent li ma kkontestax din iċ-ċifra kien l-uniku wieħed li data tiegħu setgħet tiġi vverifikata f’dan il-proċediment, il-konklużjonijiet provviżorji fil-premessa (107) tar-Regolament provviżorju huma b’dan ikkonfermati.
(52)
L-utenti tad-DEM sostnew aktar minn darba li mhux se jkunu jistgħu jassorbu d-dazju anti-dumping bħala żieda fil-kost tad-DEM. Jinsabu taħt pressjoni minħabba żidiet fl-ispejjeż ta’ materja prima importanti oħra u jistqarru li ma jifilħux aktar pressjoni minn żieda fil-kost tad-DEM.
(53)
Madankollu, minkejja l-konklużjonijiet fil-premessa (107) tar-Regolament provviżorju, il-livell tad-dazju anti-dumping lanqas jidher li jista’ jitqabbel maż-żieda fil-kost tal-materjali l-oħra użati fil-produzzjoni tal-batteriji li seħħet bejn Jan/06 u Jan/07 (il-prezz tar-ramm żdied bi 119,73 %, tan-nikel 252,89 % u taż-żinku 181,10 %). Għaldaqstant, jista’ jiġi kkonfermat b’mod definittiv li l-miżuri se jkollhom impatt żgħir fuq il-kompetittività ta’ din l-industrija.
(54)
Intqal ukoll li l-qagħda finanzjarja ta’ l-utenti tal-Komunità tvarja b’mod sinifikanti. F’dan ir-rigward ta’ min jinnota li l-qagħda ta’ l-utenti fit-test dwar l-interess tal-Komunità tiġi stmata fis-sħiħ tagħha.
(55)
Bosta utenti ressqu l-ilment li l-produtturi tal-batteriji jimpjegaw ħafna aktar nies mill-industrija tal-Komunità u li minħabba l-miżuri ta’ anti-dumping jistgħu jkollhom bilfors jagħtu s-sensja lill-ħaddiema u jċaqilqu wkoll l-impjanti tagħhom ta’ produzzjoni. Filwaqt li ġie kkonfermat li l-għadd ta’ impjegati tal-produtturi tal-batteriji huwa ħafna ikbar minn dak ta’ l-industrija tal-Komunità, ebda evidenza ma tressqet li l-impożizzjoni ta’ dazji twassal għal telf ta’ impjieg. Għaldaqstant, fl-isfond tal-konklużjonijiet taħt il-premessa (52) u r-Regolament provviżorju, li d-dazji mhux se jkollhom impatt sinifikanti fuq l-utenti, l-argument ma ntlaqax.
(56)
Bosta partijiet sostnew li l-industrija tal-Komunità ma tistax tissodisfa d-domanda tal-Komunità. Dan l-argument ma ntlaqax. Minħabba l-livell tad-dazju propost, l-importazzjonijiet mill-Afrika t’Isfel se jkomplu jkunu jistgħu jidħlu fis-suq tal-Komunità, għalkemm bi prezzijiet mhux dumped.
(57)
Minħabba li ma kien hemm ebda kummenti oħra f’dan ir-rigward partikolari, il-premessi (105) sa (109) tar-Regolament provviżorju huma b’dan ikkonfermati.
3. Interess ta’ importaturi/negozjanti li ma għandhomx x’jaqsmu fil-Komunità
(58)
L-importatur Traxys France (aġent ta’ Delta) sostna li l-miżuri se jġagħlu lill-fornituri tagħhom Delta jfallu u dan se jġib it-telf ta’ 5-25 % ta’ profitti u impjiegi. Dan l-argument ma ntlaqax għar-raġuni li, minħabba l-impatt limitat fuq l-atturi (il-produtturi tal-batteriji) il-miżuri mhux se jġagħlu lil Delta tfalli iżda sempliċement ipattu għall-kompetizzjoni mhux ġusta, iżommu lil Tosoh fuq is-suq tal-Komunità u joħolqu kundizzjonijiet ġusti għall-benefiċċju tal-fornituri tad-DEM u l-produtturi tal-batteriji.
(59)
Fin-nuqqas ta’ tagħrif jew evidenza ġdida f’dan ir-rigward, il-premessi (110) sa (111) tar-Regolament provviżorju huma b’dan ikkonfermati.
4. Konklużjoni dwar l-interess tal-Komunità
(60)
Fin-nuqqas ta’ xi tagħrif jew argument ġdid f’dan ir-rigward, il-premessi (112) sa (114) tar-Regolament provviżorju huma b’dan ikkonfermati.
H. MIŻURI DEFINITTIVI ANTI-DUMPING
1. Livell ta’ eliminazzjoni ta’ ħsara
(61)
Fid-dawl tal-konklużjonijiet li ntlaћqu dwar id-dumping, il-ћsara li rriżultat, il-kawżalità u l-interess tal-Komunità, gћandhom jiġu imposti miżuri definittivi biex tiġi evitata aktar ћsara lill-industrija tal-Komunità mill-importazzjonijiet li huma l-oġġett ta’ dumping.
(62)
Fin-nuqqas ta’ xi tagħrif jew argument ġdid f’dan ir-rigward, il-premessi (115) sa (117) tar-Regolament provviżorju huma b’dan ikkonfermati. Il-marġini ta’ ħsara kien ogħla b’mod sinifikanti mill-marġini ta’ dumping misjub.
2. Miżuri definittivi
(63)
Fid-dawl ta’ dak li ssemma’ aktar ‘il fuq, jitqies li, bi qbil ma’ l-Artikolu 9 tar-Regolament bażiku, gћandu jiġi impost dazju definittiv ta’ anti-dumping fil-livell tal-marġni ta’ dumping minħabba li huwa iktar baxx mill-marġni ta’ ћsara li ġie kkalkulat hawn fuq.
(64)
Minħabba l-kobor tal-marġini ta’ dumping misjub u fid-dawl tal-ħsara kkważata lill-industrija tal-Komunità, jitqies meħtieġ li l-ammonti assigurati bis-saħħa tad-dazju ta’ anti-dumping provviżorju impost bir-Regolament provviżorju għandhom jinġabru definittivament.
(65)
Fuq il-bażi ta’ dan ta’ hawn fuq, ir-rati definittivi ta’ dazju proposti huma:
Delta EMD (Pty) Ltd
17,1 %
Il-kumpaniji l-oħra kollha
17,1 %
3. Impenn
(66)
Wara tagħrif dwar fatti u konsiderazzjonijiet essenzjali li fuq il-bażi tagħhom kien hemm il-ħsieb li tiġi rrakkmandata l-impożizzjoni ta’ dazji definittivi anti-dumping, il-produttur esportatur fl-Afrika t’Isfel offra impenn ta’ prezz b’konformità ma’ l-Artikolu 8(1) tar-Regolament bażiku. L-industrija tal-Komunità ġiet infurmata dwar din l-offerta u ressqet il-kummenti tagħha.
(67)
L-offerta ġiet eżaminata u ġie deċiż li ma tintlaqax għar-raġunijiet li ġejjin.
(68)
Huwa nnutat li hemm għadd limitat biss ta’ fornituri fis-suq tad-DEM tal-Komunità u li l-esportatur mill-Afrika t’Isfel għandu f’idejh sehem sinifikanti tas-suq (60-70 %). Dan kiber b’81 % matul il-perjodu kkunsidrat għall-istima ta’ ħsara u nkiseb bil-prezzijiet aggressivi ta’ esportazzjonijiet fuq livelli taħt l-ispejjeż ta’ produzzjoni ta’ l-esportatur matul il-PI.
(69)
Barra minn hekk, minkejja li l-volatilità tal-prezzijiet tar-riżorsi ewlenin, bħall-manganiż mhux raffinat u l-enerġija, il-prezzijiet tal-prodott ikkonċernat u l-prodott simili kienu relattivament stabbli. Huwa kkunsidrat li minħabba d-dumping li sar, il-volatilità ta’ l-ispejjeż ta’ produzzjoni ma kinitx riflessa fil-prezzijiet tal-prodott ikkonċernat.
(70)
Għalhekk, miżuri bbażati fuq prezz fiss minimu jistgħu ma jkunux effettivi biex jiġu indirizzati tibdiliet fil-prezz tad-DEM li jistgħu jkunu ġejjin minn tibdiliet fil-prezzijiet tal-materja prima ewlenija ġaladarba l-pressjoni magħmula fuq il-prezzijiet mill-prodotti bi prezz taħt in-normal tiġi rimedjata inizjalment bil-miżura stess. Barra minn hekk, billi hemm biss għadd limitat ta’ xerrejja tad-DEM fis-suq tal-Komunità, hemm riskju li kull miżura bbażata fuq prezz minimu tista’ ssir prezz ta’ referenza fis-suq u b’hekk tonqos il-kompetizzjoni u dan ma jkunx fl-interess tal-Komunità,
ADOTTAT DAN IR-REGOLAMENT:
Artikolu 1
1. Dazju definittiv anti-dumping huwa hawnhekk impost fuq l-importazzjonijiet tad-dijossidu tal-manganeżju elettrolitiku (jiġifieri dijossidi tal-manganeżju prodotti permezz ta’ proċess elettrolitiku) mhux ipproċessati bis-sħana wara l-proċess elettrolitiku, li jaqgħu taħt il-kodiċi NM ex 2820 10 00 (kodiċi TARIC 2820100010) u li joriġinaw mill-Afrika t’Isfel.
2. Ir-rati definittivi ta’ dazju anti-dumping li huma applikabbli għall-prezz nett, ħieles fuq il-fruntiera tal-Komunità, qabel id-dazju, tal-prodotti manifatturati mill-kumpaniji hawn taħt għandhom ikunu:
Il-Kumpanija
Id-Dazju Anti-Dumping
Il-Kodiċi Addizzjonali TARIC
Delta EMD (Pty) Ltd
17,1 %
A828
Il-kumpaniji l-oħra kollha
17,1 %
A999
3. Sakemm ma jkunx speċifikat mod ieħor, id-dispożizzjonijiet fis-seħħ li jikkonċernaw id-dazji tad-dwana għandhom japplikaw.
Artikolu 2
L-ammonti ggarantiti bis-saħħa ta’ dazji provviżorji anti-dumping skond ir-Regolament tal-Kummissjoni (KE) Nru 1066/2007 fuq importazzjonijiet ta’ dijossidi tal-manganiż elettrolitiċi (jiġifieri dijossidi tal-manganiż prodotti bi proċess elettrolitiku) mhux ittrattati bis-sħana wara il-proċess elettroliti, li jaqgħu fi ħdan il-kodiċi NM ex 2820 10 00 (kodiċi TARIC 2820100010) u li joriġinaw fl-Afrika t’Isfel għandhom jinġabru b’mod definittiv.
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Ufficjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Marzu 2008.